

OGRES NOVADA PAŠVALDĪBA

Reģ.Nr.90000024455, Brīvības iela 33, Ogre, Ogres nov., LV-5001

tālrunis 65071160, e-pasts: ogredome@ogresnovads.lv, www.ogresnovads.lv

PAŠVALDĪBAS DOMES SĒDES PROTOKOLA IZRAKSTS

|  |  |  |
| --- | --- | --- |
| Ogrē, Brīvības ielā 33 | **Nr.11** | 2025. gada 26. jūnijā |

**13.**

**Par nekustamā īpašuma Jaunogres prospekts 51, Ogre, Ogres nov., zemesgrāmatas nodalījumā ierakstītās atzīmes – ceļa servitūta teritorija – dzēšanu**

2025. gada aprīlī un maijā Ogres novada pašvaldībā (turpmāk – Pašvaldība) saņemti [Vārds Uzvārds] un [Vārds Uzvārds] iesniegumi (2025. gada 16. aprīļa reģistrācijas Nr. 2-4.3/718, 2025. gada 12. maija reģistrācijas Nr. 2-4.2/1505, 2025. gada 26. maija reģistrācijas Nr. 2-4.2/1672, 2025. gada 27. maija reģistrācijas Nr. 2-4.2/1687) ar lūgumu izskatīt iespēju dzēst servitūta ceļu īpašumā Jaunogres prospekts 51, Ogre.

[Vārds Uzvārds] un [Vārds Uzvārds] (turpmāk – Iesniedzēji) pieder (katram ½ domājamā daļa) nekustamais īpašums Jaunogres prospekts 51, Ogre, Ogres nov., kas sastāv no zemes gabala ar kadastra apzīmējumu 7401 001 0218, būves (kadastra apzīmējums 7401 001 0218 001) un jaunbūves - garāžas (kadastra apzīmējums 7401 001 0218 003 (turpmāk – Nekustamais īpašums).

Saskaņā ar Zemgales rajona tiesas Ogres pilsētas zemesgrāmatas nodalījuma Nr. 100000470144 III daļas 1. iedaļas ierakstiem Nr. 1.6. un Nr. 1.7. Nekustamajam īpašumam noteikts apgrūtinājums – atzīme, ceļa servitūta teritorija - 0,0151 ha (turpmāk – ceļa servitūta teritorija), pamats: 2009. gada 12. janvāra zemes robežu, situācijas un apgrūtinājumu plāns.

2006. gada 5. jūlijā Ogres novada domes Zemes komisija pieņēma lēmumu Nr. 41 “Par īpašuma tiesību atzīšanu Latvijas valstij uz zemes gabalu Ogrē, Jaunogres prospektā 51” (turpmāk – Lēmums), ar kuru zemes gabalam Ogres rajona, Ogres novada, Ogres pilsētā, Jaunogres prospektā 51 noteica apgrūtinājumu - namīpašums Ogrē, Jaunogres prospektā 51, kas atrodas fiziskas personas tiesiskajā valdījumā. Piebraucamais ceļš ēkām un būvēm - servitūts. Servitūts tika noteikts, ņemot vērā, ka īpašuma tiesības uz zemes gabalu Jaunogres prospektā 51, Ogrē tika atzītas Latvijas valstij Finanšu ministrijas personā, bet būvju Jaunogres prospektā 51, Ogrē tiesiskais valdītājs bija fiziska persona.

2009. gada 12. janvārī izgatavotajā zemes vienības robežu, situācijas un apgrūtinājumu plānā kā ceļa servitūta teritorijas pamats ir norādīts Lēmums.

Ņemot vērā, ka šobrīd gan zemes gabals, gan ēkas (būves), kas atrodas Nekustamā īpašuma sastāvā, atrodas Iesniedzēju kopīpašumā, un uz zemes vienības neatrodas citām personām piederošas ēkas (būves), ir secināms, ka 2009. gada 12. janvārī izgatavotajā zemes vienības robežu, situācijas un apgrūtinājumu plānā norādītā un Zemgales rajona tiesas Ogres pilsētas zemesgrāmatas nodalījumā Nr. 100000470144 ierakstītā ceļa servitūta teritorija nepilda servitūta funkciju.

Civillikuma 1130. pants noteic, ka servitūts ir tāda tiesība uz svešu lietu, ar kuru īpašuma tiesība uz to ir lietošanas ziņā aprobežota kādai noteiktai personai vai noteiktam zemes gabalam par labu. Saskaņā ar Civillikuma 1231. pantu servitūtu nodibina ar likumu, tiesas spriedumu, ar līgumu vai testamentu.

Civillikuma 1235. pants noteic, ka no servitūta izrietoša lietu tiesība ir nodibināta un spēkā abām pusēm, t.i. valdošā un kalpojošā nekustamā īpašuma īpašniekiem, tikai pēc servitūta ierakstīšanas zemes grāmatā; līdz tam laikam viņu starpā pastāv vienīgi personiska saistība, kuras ierakstīšanu zemes grāmatās var tomēr prasīt katra puse, ja vien izpildīti visi citi servitūtam nepieciešamie noteikumi.

Līdz ar to, atzīme – ceļa servitūta teritorija, nav uzskatāma par ceļa servitūtu Civillikuma 1130., 1231. un 1235.panta izpratnē, jo neatbilst šī brīža faktiskajai situācijai, nav pielietojuma, nav valdošā nekustamā īpašuma, kuram par labu būtu nodibināms ceļa servitūts.

Latvijas Republikas Senāts ir atzinis, ka: “šobrīd tiesību normas neregulē to, kā rīkoties nekustamā īpašuma īpašniekam, ja tā īpašumam zemes reformas laikā ir noteikts nekustamā īpašuma apgrūtinājums, bet tam nav kalpojošo nekustamo īpašumu (līdz ar to – nav personu, ar kurām pārspriest jautājumu par servitūta nepieciešamību un panākt vienošanos par tā dzēšanu) un tas faktiski nepilda servitūta funkciju. Proti, tiesību normas neregulē to, kā šādā situācijā servitūtu dzēst un kurai institūcijai šāds lēmums būtu jāpieņem. Taču juridiskās obstrukcijas aizliegums paredz, ka ne iestāde, ne tiesa nevar atteikties izlemt jautājumu, pamatojoties uz to, ka tas nav noregulēts ārējā normatīvajā aktā (Administratīvā procesa likuma 15. panta divpadsmitā daļa).

Senāts kā institūciju, kas varētu šādu lēmumu pieņemt, saredz pašvaldību, jo, pirmkārt, pašvaldības bija iesaistītas zemes reformas īstenošanā, otrkārt, ņemot vērā šobrīd spēkā esošos normatīvos aktus un no tiem izrietošos pašvaldības pienākumus un tiesības, tā vislabāk ir informēta par faktisko situāciju pašvaldībā, tostarp saistībā ar piekļuvi nekustamajiem īpašumiem, kas ir svarīgi, kā nosakot servitūtus, tā arī tos dzēšot. Proti, likuma „Par pašvaldībām” 15. panta 13. punkts noteic, ka pašvaldības autonomā funkcija ir saskaņā ar attiecīgās pašvaldības teritorijas plānojumu noteikt zemes izmantošanas un apbūves kārtību, bet, lai izpildītu šo funkciju saskaņā ar likuma „Par pašvaldībām” 14. panta otrās daļas 1. punktu, pašvaldībām ir pienākums izstrādāt pašvaldības teritorijas attīstības programmu un teritorijas plānojumu, nodrošināt teritorijas attīstības programmas īstenošanu un teritorijas plānojuma administratīvo pārraudzību. Minētais izriet arī, piemēram, no Zemes ierīcības likuma, kura viens no mērķiem ir sekmēt zemes īpašumu sakārtošanu un atbilstoši kuram pašvaldība apstiprina zemes ierīcības projektu (sk. arī Ministru kabineta 2016. gada 2. augusta noteikumus Nr. 505 „Zemes ierīcības projekta izstrādes noteikumi”, tostarp attiecībā uz zemes ierīcības projekta saturu). Ņemot vērā minēto, kā arī ievērojot Datu aktualizācijas noteikumu 112.2. apakšpunktu, dokumentu, uz kura pamata tiek dzēsts tiesību aprobežojums (apgrūtinājums), kas noteikts zemes reformas laikā saistībā ar ceļiem, būtu pamats izsniegt attiecīgajai pašvaldībai.” *(Latvijas Republikas Senāta Administratīvo lietu departamenta 2021. gada 24. septembra lēmums lietā Nr. Nr. 670013420, SKA-611/2021)*.

2023. gada 1. janvārī spēku zaudējušā likuma “Par pašvaldībām” 15. panta pirmās daļas 13. punktā noteiktajai pašvaldības autonomajai funkcijai: saskaņā ar attiecīgās pašvaldības teritorijas plānojumu noteikt zemes izmantošanas un apbūves kārtību atbilst spēkā esoša Pašvaldību likuma 4. panta pirmās daļas 15. punktā noteiktā pašvaldības autonomā funkcija: saskaņā ar attiecīgās pašvaldības teritorijas plānojumu noteikt zemes izmantošanu un apbūvi.

Ņemot vērā minēto, pamatojoties uz Pašvaldību likuma 4. panta pirmās daļas 15. punktu un 10. panta pirmās daļas ievaddaļu,

**balsojot: ar 21 balsi "Par" (Andris Krauja, Artūrs Mangulis, Atvars Lakstīgala, Dace Māliņa, Dace Veiliņa, Daiga Brante, Dainis Širovs, Dzirkstīte Žindiga, Egils Helmanis, Gints Sīviņš, Ilmārs Zemnieks, Indulis Trapiņš, Jānis Iklāvs, Jānis Siliņš, Kaspars Bramanis, Pāvels Kotāns, Raivis Ūzuls, Rūdolfs Kudļa, Santa Ločmele, Toms Āboltiņš, Valentīns Špēlis), "Pret" – nav, "Atturas" – nav, "Nepiedalās" – nav,**

Ogres novada pašvaldības dome **NOLEMJ:**

**Dzēst** nekustamā īpašuma Jaunogres prospekts 51, Ogre, Ogres nov., kadastra numurs 7401 001 0218, Zemgales rajona tiesas Ogres pilsētas zemesgrāmatas nodalījuma Nr. 100000470144 III daļas 1. iedaļas ierakstu Nr. 1.6. atzīme – ceļa servitūta teritorija – 0,0151 ha.

(Sēdes vadītāja,

domes priekšsēdētāja E. Helmaņa paraksts)